Region fransèise

La Repùblica fransèisa a l'é dividùa, da la mira aministrativa, an 18 region.
A-i é 13 region ant la Fransa metropolitan-a (visadì ël teritòri fransèis ch'a resta an Euròpa), peui a-i é 5 Region d'Oltramar ch'a son j'ex-colònie fransèise spantià për ël mond. 

 Division aministrativa dla Fransa 
Le Region a son ël livel pì aut dla division aministrativa fransèisa.
Le Region a son a soa vira dividùe an Dipartiment (an fransèis: Départements) e an Metròpòli. Sti Dipartiment a son an total 100: 96 ant le 13 Region dla Fransa metropolitan-a, mentre che 5, ch'a j'ero dit Dipartiment d'Oltramar, àora a costituisso le Region d'Oltramar mòno-dipartimentaj.
Ij Dipartiment a son costituì mincadun da un gran nùmër ëd Comun (an fransèis: Communes). Ij Comun a s'unisso antra lor an Arrondissements e an Canton për tué mej ij sò interess. Ij Comun fransèis a son 36.782, argropà an 342 Arrondissements e 4.039 Cantons.
A apartnisso a la Fransa, ancor, ant ël mond, le Coletività d'Oltramar (an fransèis: Collectivités d'outre-mer), visadì 'd paìs e ìsole ch'a son stàit d'ex-colònie fransèise ma a l'han pa (o ancor pa) lë status ëd Region. Le pì importante a son la Neuva Caledònia e la Polinesia Fransèisa.

 Fonsion ëd le Region 
La pipart ëd le Region fransèise a son gropà a n'identità coltural ò sossial pì o men definìa, ò a corispondo a n'antica region stòrica fransèisa ò europenga.
Le Region a l'han pa d'autonomìa legislativa, fiscal ò regolamentaria. Sòn përché la Fransa a l'é në Stat ancora motobin sentralisà. Contut, a arsèivo dal govern sentral na part dj'impòste nassionaj ch'a l'han da ripartì conforma soe competense.
As parla minca tant ëd conferì na quàica autonomìa legislativa a le Region e 'd suprime ij Dipartiment an spostandne le fonsion a le Region, ma tute ste propòste-sì a son ancor sota debat e a son restà sensa séghit.

 Lista dle Region fransèise (dal 2016) 
Dal 2016, le region fransèise dla Fransa metropolitan-a a son dividùe an costa manera:

 Alvernia-Ròno-Alp
 Àuta Fransa
 Borgògna-Franca Contà 
 Brëtagna
 Còrsica
 Grand Est
 Ìsola ëd Fransa
 Neuva Aquitania
 Normandìa
 Ocitània
 Pais ëd la Lòira
 Provensa-Alp-Còsta Asura
 Sènter-Val ëd la Lòira

Region d'Oltramar
 Guadalupa
 Gujan-a Fransèisa
 Martinica
 Mayotte (dal 2011)
 Réunion

 Lista dle Region fransèise (dal 1982 al 2015) 
Fin al 2016, le region fransèise dla Fransa metropolitan-a a j'ero dividùe an costa manera (ij nùmer a s'arferisso a la cartin-a ambelessì a la man drita):

 1.  Alsassia
 3.  Alvernia
 2.  Aquitania
 11. Àuta Normandìa
 4.  Bassa Normandìa
 5.  Borgògna
 6.  Brëtagna
 8.  Champagne-Ardënne
 9.  Còrsica
 10. Franca Contà
 12. Île-de-France
 13. Lengadòca-Rossijon
 14. Limosin
 15. Loren-a
 16. Mesdì-Pirené
 17. Nòrd-Pass ëd Calais
 18. Pais ëd la Lòira
 19. Picardìa
 20. Poitou-Charentes
 21. Provensa-Alp-Còsta Asura
 22. Ròno-Alp
 7.  Sènter

Region d'Oltramar
 Guadalupa
 Gujan-a Fransèisa
 Martinica
 Mayotte (dal 2011)
 Réunion